Aase D. Madsen (DF), 2004-05-06:
I Dansk Folkeparti mener vi, at dette beslutningsforslag tager nogle helt relevante problemstillinger op i forbindelse med, at energiforsyningssikkerheden også skal ses i sammenhæng med energibesparelser, i den forbindelse tillige med anvendelsen af de danskproducerede teknologier, der skal anvendes for at nedbringe CO2-emissionen i Danmark.
Som fru Anne Grete Holmsgaard ved, er jeg langt hen ad vejen enig i mange af de intentioner, der ligger i beslutningsforslaget med hensyn til det store uudnyttede potentiale i forbindelse med energieffektiviseringer i forbindelse med energiforbrug i både eksisterende og nye bygninger.
Med hensyn til de nye byggerier, der er de rene glashuse, mener jeg, at det er helt uforståeligt og uacceptabelt, at arkitekter og bygherrer ikke har bekymret sig om det enorme energispild, som ventilationssystemet i disse bygninger medfører; her bruger man mere energi til afkøling, end der bruges til opvarmningen.
De mange muligheder for energibesparende teknologier, som vi hen ad vejen er blevet præsenteret for i Det Energipolitiske Udvalg, og som vi har set mange seriøse rapporter om, har en effektivitet, der skal ses i forhold til en meget lav pris pr. ton udledt CO2, og tilbagebetalingstiden er bl.a. for energisparepumper og på isoleringsområdet forbavsende kort.
Dette mener jeg klart påviser de store muligheder, der er for en omkostningseffektiv indsats og en meget stor mulighed for at nedbringe den indenlandske CO2-udledning.
Dette skal naturligvis også ses som et led i Danmarks klimaforpligtelse og regeringens klimastrategiplan og dermed som en omkostningseffektiv national nedbringelse af CO2-udledningen.
Herudover ved vi, at der internationalt vil komme et efterspørgselsboom efter de energibesparende teknologier, der allerede nu er udviklet i Danmark som følge af Kyotoprotokollens krav, der skal opfyldes på europæisk og globalt plan i de kommende år.
Derfor finder vi det i Dansk Folkeparti vigtigt, at vi i Danmark kan henvise til de besparelsesresultater, disse teknologier har medført her i landet, og at der i den forbindelse er gennemprøvede energibesparelsesresultater at henvise til.
Vi får en CO2-besparelse og flere danske arbejdspladser i de mange virksomheder, store som små, som har udført pionerarbejde på dette område.
Derfor vil jeg sige, at vi er positive over for det her forslag.
Så vil jeg også lige pointere, hvorfor man ikke for en gangs skyld skulle lade det offentlige gå foran.
Lad staten og det offentlige for en gangs skyld gribe til pengepungen og sige, at man ikke kan pøse mere over på forbrugerne på det her område.
Lad de statslige og de offentlige bygninger gå foran, der er jo en kort tilbagebetalingstid.
Det skal ses i sammenhæng med vores CO2-kvote-regning i øvrigt, vores manko, selvfølgelig skal det det, så lad os se nogle beregninger over, om vi ikke kan få en lille gevinst på det her, og måske oven i købet en stor gevinst.
Det opfordrer jeg da ministeren til at se på.
Det er i øvrigt uklart for Dansk Folkeparti, hvordan de her mange initiativer i beslutningsforslaget skal finansieres.
Så vil jeg sige, at den aftale, vi har indgået den 29. marts, jo også omfatter mange af de områder, der ligger her i beslutningsforslaget, og derfor regner jeg med, at ministeren snart kommer med et godt grundlag, den lovede handlingsplan og et godt beslutningsgrundlag på det område til efteråret.
Det vil Dansk Folkeparti afvente og se, hvad ministeren kommer med, og derfor kan vi ikke i første omgang støtte dette beslutningsforslag.